NOKIAN KIHLAKUNNANVIRASTO
SYYTTÄJÄOSASTO
Nokian valtatie 25 E
37100 NOKIA			31.3.2005			
puh. 03 3135 4401
fax. 03 3135 4409

OIKEUSMINISTERIÖ
Kriminaalipoliittinen osasto
PL 25
00023 VALTIONEUVOSTO

lausuntopyyntö 2.3.2005, nro 5/66/2004

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINTÖÖN

Pääosin perusteisiin, joilla välimietinnössä esitetään yksikkökoon kasvattamista, voidaan yhtyä. Kuitenkin mielestäni pääosa eduista saataisiin jo mallilla, jossa syyttäjänvirastoja olisi n. 30 ja yhteistoiminta edelleen olisi mahdollista. 

Riippumatta siitä, valitaanko malli 18 vai malli 30, on tärkeää ja välttämätöntä säilyttää ns. paikallistoimistot paikkakunnilla, joissa on sekä esitutkintaa suorittava poliisi että käräjäoikeus. Mielestäni käräjäoikeuden osalta edellytykseksi riittäisi käräjäoikeuden istuntopaikka. 

Välimietinnössä on tältä osin säilyttämisen edellytykseksi esitetty sitä, että toimipaikassa olisi kaksi syyttäjää. Tämä on mielestäni tarpeetonta, jos kyseisen alueen poliisin tutkima juttumäärä työllistää yhden syyttäjän, ja sijaistaminen on huolehdittavissa kohtuu etäisyydeltä. Sihteeri voi olla sijoitettuna tällaiseen yhden syyttäjän paikallistoimistoon, ja hänet voidaan työllistää sopivin järjestelyin.

Mielestäni liitteissä 3 ja 4 olevat toimipaikkaverkkoehdotukset ovat siten virheellisiä, että Vammalaan tulisi molemmissa versioissa jättää paikallistoimisto. Vammalassa on esitutkintaa suorittava poliisi ja Tampereen käräjäoikeuden istuntopaikka, jossa istutaan Vammalan alueen rikosasiat. Lisäksi Vammalaan sijoitettu syyttäjä on täystyöllistetty, ja sihteerille on jo nyt sovittu siirrettäväksi asioita Nokian toimipisteestä työmäärän tasoittamiseksi.

Mika Mäkinen
Johtava kihlakunnansyyttäjä